  Виталий Пронин Эгра ёросысь Шоргуртысь культура юртын ужасьёс Нылкышноослэн калыккуспо нуналзылы дасясько. Арган шудэм улсын кырӟамзы ульча пуме ик кылӥське.- Ми татын али кӧня ке кузя гинэ ай, - верало нылкышноос. - Тросэз ӝытазе, уж бере, репетициосы потозы на. Нылпиос но, школаысь бертыса, нуналлы быдэ татчы лыктыло. Озьы чипыен-куреген шуэм сямен концертлы дасяськиськом. 23-тӥ февралез но туж умой пумитамы, гуртысьтымы пиосъёсты чебер концертэн ӟечкыламы. Вот только кырӟась воргоронъёслы ёрмиськом, соос дорамы уггес потало. Пиналъёс но бен ӧжытгес кылё ини, уж ӧвӧлэн егитъёс городэ улыны кошко. 9 классъем школамы вал, сое 2 ар талэсь азьло пытсазы, нылпиосты табере 12 иськеме Зура черкогуртэ нулло.Клубен кема аръёс ӵоже ини кивалтэ Елена Тронина. Со татчы, Дэбес педучилищеез йылпумъяса, ужаны лыктэм но бызем, выжы лэзем. Ныл йырыз Эгра ёросысь ик Кабачигуртысь, пе.Елена Васильевналэн юрттӥсез - Надежда Корепанова - хормейстер. Со гуртысьтызы нылкышноослэн фольклор «Геред» (герӟет) ансамбленызы кивалтэ. Та коллектив кылдэм 1993-тӥ арын, нош 2003-тӥ арын солы калык ним сётӥллям.Надежда Серафимовналэсь баянэн шудэмзэ адӟиды но кылӥды ке, паймоды,  пыдъёс асьсэос, ява, эктыны курисько. Нош кыӵе чебер куараез! Баянэн шудыны сое дышетӥллям Дэбес педучилищеын. Дышетсконзэ йылпумъяса, егит нылаш Эгра ёросысь ик Лозо-Люказ бертымтэ, Шоргуртэ ужаны лыктэм.- Концертъёсын Ижлэсь кыдёке ӧм поталэ на, - шуо клубын ужасьёс, - асьме ёросэтӥ бен котькытӥ ветлӥськом, калык милемыз ӟеч мылкыдын пумита. Мылкыдмы вань, котькытчы пыриськеммы но мынэммы потэ вылэм, но сюрес вылэ потон понна коньдон но транспорт кулэ ук.Любовь Тихонова  